เทิดร.9 นักประชาธิปไตย ยิ่งใหญ่
เสวนาวันรธน. พสกนิกรกราบพระบรมศพล้น,ปริญญา ยกในหลวงรัชกาลที่ 9 ทรงเป็นพระมหากษัตริย์ในระบอบประชาธิปไตย ทรงช่วยแก้ไขวิกฤติของชาติหลายครั้ง ขณะที่ประชาชนยังไหลบ่าเข้าถวายสักการะพระบรมศพ บนพระที่นั่งดุสิตมหาปราสาทในพระบรมมหาราชวัง ไม่ขาดสาย โดยกว่า 1 เดือน คนเข้าถวายสักการะพระบรมศพแล้วกว่า 1.46 ล้านคน ด้าน กอร.รส.เพิ่มความสะดวกผู้สูงอายุ-คนพิการ ด้วยการจัดจุดคัดกรองพิเศษ พร้อมเปิดช่องทางพิเศษให้เข้า ลดเวลารอคิว ส่วนรองผู้ว่าฯกทม.ยันต้นมะขามรอบสนามหลวงไม่ได้ตายนับสิบ แต่อยู่ในขั้นโคม่า 8 ต้น ส่วนที่นำรถมาขุดเป็นการขุดตอเก่า,เนื่องในวันรัฐธรรมนูญ วันที่ 10 ธ.ค. ที่หอประชุมใหญ่ มหาวิทยาลัยธรรมศาสตร์ ท่าพระจันทร์ ได้จัดเสวนาวิชาการเรื่อง ในหลวงรัชกาลที่ 9 กับระบอบประชาธิปไตย ซึ่งมหาวิทยาลัย ธรรมศาสตร์ ร่วมกับ อสมท จัดเนื่องในวันรัฐธรรมนูญและวันธรรมศาสตร์ 10 ธันวาคม โดยผู้เข้าร่วมอภิปราย ได้แก่ นายปริญญา เทวานฤมิตรกุล รองอธิการบดีมหาวิทยาลัยธรรมศาสตร์ น.ส.สมลักษณ์ จัดกระบวนพล อดีตคณะกรรมการป้องกันและปราบปรามการทุจริตแห่งชาติ น.ส.นววรรณ วุฒฑกุล อาจารย์โรงเรียนสาธิตจุฬาลงกรณ์มหาวิทยาลัย ซึ่งทำวิจัยเกี่ยวกับโครงการอันเนื่องมาจากพระราชดำริในพระบาทสมเด็จพระปรมินทรมหาภูมิพลอดุลยเดช,ทั้งนี้ ในช่วงหนึ่งของการเสวนา นายปริญญา กล่าวว่า พระบาทสมเด็จพระปรมินทรมหาภูมิพล อดุลยเดช ทรงเป็นพระมหากษัตริย์ในระบอบประชาธิปไตยตลอด 70 ปีของการครองราชย์ พระองค์ทรงช่วยแก้ไขวิกฤติของบ้านเมืองหลายครั้ง เช่น เหตุการณ์ 14 ตุลาคม 2516 หรือเหตุการณ์พฤษภาทมิฬ ปี 2535 ขณะเดียวกัน พระมหากษัตริย์ไทยก็ทรงอยู่เหนือความขัดแย้งทางการเมือง แม้ว่าที่ผ่านมาจะเคยมีเสียงเรียกร้องขอนายกฯพระราชทาน ตามมาตรา 7 โดยยกตัวอย่างกรณีโปรดเกล้าฯแต่งตั้ง ศ.ดร.สัญญา ธรรมศักดิ์ เป็นนายกรัฐมนตรี เมื่อปี 2516 และการโปรดเกล้าฯแต่งตั้งนายอานันท์ ปันยารชุน เป็นนายกรัฐมนตรีปี 2535 ว่าเป็นนายกฯ พระราชทาน แต่ทั้ง 2 กรณีมีผู้ทูลเกล้าฯเสนอชื่อและผู้สนองพระบรมราชโองการ ไม่ใช่พระองค์เป็นผู้แต่งตั้ง ซึ่งพระองค์เคยมีพระราชดำรัสเกี่ยวกับมาตรา 7 ว่าไม่เคยทรงทำเกินหน้าที่ ถ้าทำเกินหน้าที่ไม่ใช่ประชาธิปไตย ซึ่งสะท้อนให้เห็นถึงบทบาทของพระมหากษัตริย์ในระบอบประชาธิปไตย และทรงส่งเสริมระบอบประชาธิปไตย รวมทั้งมีพระราชดำรัสเรื่องเสรีภาพว่า ต้องใช้ควบคู่กับความรับผิดชอบ แสดงให้เห็นว่าพระองค์ทรงปฏิบัติตามกติกา เป็นแบบอย่างให้เราเห็น ซึ่งเราก็ควรทำตาม,เราเหมือนพี่น้องซึ่งทะเลาะกัน เมื่อสู้ไม่ได้ก็ไปฟ้องพ่อให้พ่อตัดสิน ตอนนี้พ่อไม่อยู่แล้ว แต่ลูกยังทะเลาะกัน ผมคิดว่าเราต้องเรียนรู้ที่จะแก้ไขปัญหาด้วยตัวเอง โดยต้องว่ากันตามกติกา เคารพสิทธิของกันและกัน เหมือนที่พระองค์ทรงทำให้เห็นเป็นตัวอย่าง เราจะแก้ปัญหาบ้านเมืองของเราได้ นายปริญญากล่าว,ขณะที่ น.ส.สมลักษณ์กล่าวว่า พระอัจฉริยภาพด้านกระบวนการยุติธรรมของในหลวงรัชกาลที่ 9 ปรากฏในพระราชดำรัสที่ได้พระราชทานให้กับผู้ที่อยู่ในกระบวนการยุติธรรมทุกกลุ่ม ไม่ว่าจะเป็นผู้พิพากษา อัยการ ทนายความ ในฐานะที่ตนเป็น อดีตผู้พิพากษา พระราชดำรัสที่พระองค์พระราชทานให้ผู้พิพากษายึดเป็นหลักการในการทำหน้าที่ คือ ความซื่อสัตย์สุจริต ความเป็นกลาง ปราศจากอคติ มีความกล้าหาญ ซึ่งตนขอฝากให้ผู้พิพากษาทุกคน ทำงานโดยยึดมั่นในพระราชดำรัสที่พระองค์ได้พระราชทาน และโดยส่วนตัวแล้วเห็นว่าบทลงโทษผู้ทำผิดกฎหมายอาญา มาตรา 112 นั้น ควรใช้วิธีการอบรมให้เข้าใจสถาบันพระมหากษัตริย์ในทางที่ถูกต้องมากกว่าลงโทษด้วยการจำคุก,ส่วน น.ส.นววรรณกล่าวว่า ในหลวงรัชกาล ที่ 9 ทรงให้ความสำคัญกับการพัฒนาคน โดยเฉพาะเด็กและเยาวชน ตนอยากให้ผู้ใหญ่ทุกคนในวันนี้ ซึ่งซาบซึ้งในพระราชกรณียกิจที่พระองค์ทรงทำตลอด 70 ปีของการครองราชย์ บอกเล่าต่อให้ลูกหลาน ตนเองได้รับรู้ ส่วนเด็กและเยาวชนในปัจจุบันก็อยากขอให้เปิดหู เปิดตา เปิดใจ ศึกษาเรียนรู้พระราชกรณียกิจของพระองค์ โดยเฉพาะโครงการอันเนื่องมาจากพระราชดำริ 44,447 โครงการ ซึ่งเป็นเครื่องพิสูจน์ว่าพระองค์ไม่เคยทิ้งคนไทย,สำหรับในการพระราชพิธีทรงบำเพ็ญพระราช กุศลพระบรมศพ พระบาทสมเด็จพระปรมินทรมหาภูมิพลอดุลยเดช ณ พระที่นั่งดุสิตมหาปราสาท ในพระ บรมมหาราชวัง ที่ดำเนินมาเป็นวันที่ 58 และเป็นวันที่ 4 ที่สมเด็จพระเจ้าอยู่หัวมหาวชิราลงกรณ บดินทรเทพยวรางกูร รัชกาลที่ 10 ทรงโปรดเกล้าโปรดกระหม่อมพระราชทานพระราชานุญาตให้สมาชิกราชสกุลทุกมหาสาขาและราชินีกุลในพระบรมราชจักรีวงศ์ คณะองคมนตรี สำนักพระราชวัง สำนักราชเลขาธิการ คณะรัฐมนตรี สมาชิกสกุลไกรฤกษ์ และผู้เข้ารับพระราชทานทุนมูลนิธิอานันทมหิดล ร่วมเป็นเจ้าภาพ โดยในเวลา 07.05 น.สมเด็จพระเทพรัตน ราชสุดาฯ สยามบรมราชกุมารี เสด็จพระราชดำเนิน พร้อมด้วย พระเจ้าหลานเธอ พระองค์เจ้าอทิตยาทร กิติคุณ มาบำเพ็ญพระราชกุศลสวดพระอภิธรรมพระ บรมศพ พระบาทสมเด็จพระปรมินทรมหาภูมิพล อดุลยเดช และถวายภัตตาหารแด่พระพิธีธรรม 8 รูปจากวัดพระเชตุพนวิมลมังคลารามราชวรมหาวิหาร และวัดราชสิทธารามราชวรวิหาร,ในการนี้สมาชิกราชสกุลฉัตรชัย, ราชสกุลเพ็ญพัฒน์ ในสายรัชกาลที่ 5 สมาชิกราชสกุลกาญจนะวิชัย ในสายพระราชวรวงศ์เธอ กรมหมื่นชาญไชยบวรยศ พระราชโอรสในสมเด็จกรมพระราชวังบวรวิไชยชาญ ในรัชกาลที่ 5 สมาชิกราชสกุลกัลยณะวงศ์ ในสายพระราชวรวงศ์เธอ กรมหมื่นกวีพจน์สุปรีชา พระราช โอรสในสมเด็จกรมพระราชวังบวรวิไชยชาญ ในรัชกาลที่ 5 สมาชิกราชสกุลสุทัศนีย์ ในสายพระราชวรวงศ์เธอ พระองค์เจ้าสุทัศนนิภาธร พระราชโอรสในสมเด็จกรมพระราชวังบวรวิไชยชาญ ในรัชกาลที่ 5 สมาชิกราชสกุลวรวุฒิ ในสายพระราชวรวงศ์เธอพระองค์เจ้าวรวุฒิอาภรณ์ราชกุมาร พระราชโอรสในสมเด็จกรมพระราชวังบวรวิไชยชาญ ในรัชกาลที่ 5 สมาชิกราชสกุลรัชนี ในสายพระราชวรวงศ์เธอกรมหมื่นพิทยาลงกรณ พระราชโอรสในสมเด็จกรมพระราชวังบวรวิไชยชาญ ในรัชกาลที่ 5 ร่วมเป็นเจ้าภาพบำเพ็ญกุศลในพระราชพิธี,ต่อมาเวลา 10.30 น. ม.ร.ว.วิสุทธิสวัสดิ์ วิสุทธิ เป็นประธานถวายภัตตาหารเพลแด่พระพิธีธรรม จำนวน 8 รูป จากวัดสระเกศราชวรมหาวิหาร และวัด อนงคารามวรวิหาร ซึ่งมีราชสกุลวิสุทธิ ในสายพระราชวรวงศ์เธอ พระองค์เจ้าบวรวิสุทธิ์ พระราชโอรสในสมเด็จกรมพระราชวังบวรวิไชยชาญ ในรัชกาลที่ 5 พร้อมด้วยสมาชิกราชินีกุล ณ บางช้าง ในสายสมเด็จพระอมรินทราบรมราชินี พระบรมราชินีในรัชกาลที่ 1 สมาชิกราชินีกุลสวัสดิ์ชูโต ในสายเจ้าคุณชายโต พระเชษฐาในสมเด็จพระอมรินทราบรมราชินี พระ บรมราชินี ในรัชกาลที่ 1 สมาชิกราชินีกุลบุนนาค ในสายเจ้าคุณหญิงนวล พระขนิษฐาในสายสมเด็จพระอมรินทราบรมราชินี พระบรมราชินี ในรัชกาลที่ 1 สมาชิกราชินีกุลศิริสัมพันธ์ ในสายท่านสาด พระอนุชาในสมเด็จพระศรีสุลาไลยพระบรมราชชนนีพันปีหลวง ในรัชกาลที่ 2 สมาชิกราชินีกุล ณ พัทลุง ในสายพระราชชนนีในสมเด็จพระศรีสุลาไลย พระ บรมราชชนนีพันปีหลวง ในรัชกาลที่ 2 และราชินีกุลสุจริตกุล ในสายพระราชชนนีในสมเด็จพระศรีพัชรินทราบรมราชินีนาถ พระบรมราชชนนีพันปีหลวง ในรัชกาลที่ 5 ร่วมเป็นเจ้าภาพบำเพ็ญกุศลพระบรมศพ ณ พระที่นั่งดุสิตมหาปราสาท,จากนั้น เวลา 16.30 น. สมเด็จพระเจ้าลูกเธอเจ้าฟ้าจุฬาภรณวลัยลักษณ์ อัครราชกุมารี เสด็จมาบำเพ็ญพระกุศลสวดพระอภิธรรมพระบรมศพ พระบาทสมเด็จพระปรมินทรมหาภูมิพลอดุลยเดช ณ พระที่นั่งดุสิตมหาปราสาท พระพิธีธรรม จำนวน 8 รูป จากวัดสระเกศราชวรมหาวิหารและวัดอนงคารามวรวิหาร สวดพระอภิธรรมพระบรมศพ โดยมีคณะองคมนตรี คณะผู้บริหารและข้าราชบริพารในสำนักพระราชวังและสำนักราชเลขาธิการ ท่านผู้หญิงกุณฑี สุจริตกุล ไกรฤกษ์ และสมาชิกสกุลไกรฤกษ์ สมาชิกชมรมผู้รับพระราชทานทุนมูลนิธิอานันทมหิดล ร่วมเป็นเจ้าภาพร่วมบำเพ็ญกุศลในพระราชพิธี และในเวลา 19.00 น. พล.อ.ประยุทธ์ จันทร์โอชา นายกรัฐมนตรี มาเป็นประธานในพิธีบำเพ็ญกุศล พระพิธีธรรมจากวัดสุทัศนเทพวรารามราชวรมหาวิหาร และวัด ประยุรวงศาวาสวรวิหาร สวดพระอภิธรรมพระบรมศพพระบาทสมเด็จพระปรมินทรมหาภูมิพลอดุลยเดช ที่คณะรัฐมนตรี ร่วมเป็นเจ้าภาพ ในการพระราชพิธีทรงบำเพ็ญพระราชกุศลพระบรมศพ ณ พระที่นั่งดุสิตมหาปราสาท,ทั้งนี้ นางชามานันท์ สุจริตกุล กล่าวว่าในต้นราชสกุลผู้ใหญ่หลายคนเคยมีโอกาสได้รับใช้เบื้องพระยุคลบาทใกล้ชิด ตั้งแต่เป็นผู้พายเรือให้แด่พระบาทสมเด็จพระจอมเกล้าเจ้าอยู่หัว ขณะทรงผนวช เป็นเรื่องบอกเล่าต่อเนื่องกันมาถึงลูกหลานให้ได้ภูมิใจ และยังความภักดีต่อราชวงศ์จักรี รู้สึกซาบซึ้งในพระมหากรุณาธิคุณของพระบาทสมเด็จพระเจ้าอยู่หัวรัชกาลที่ 9 อย่างหาที่สุดมิได้ พระองค์ทรงใช้พระอัจฉริยภาพของพระองค์ทำเพื่อคนไทยในทุกวงการ ทั้งฟื้นฟูพระราชพิธี ประเพณีโบราณหลากหลายประเพณีขึ้นมาใหม่ โดยเฉพาะกับเกษตรกรซึ่งเป็นเสาหลักของประเทศ ที่แม้เทคโนโลยีโลกจะก้าวไปไกลเท่าใด พระบาทสมเด็จพระเจ้าอยู่หัวก็ยังให้ ความสำคัญกับชาวนาอยู่เสมอ ทรงฟื้นพระราชพิธีแรกนาขวัญขึ้นมาอีกครั้ง ซึ่งสิ่งที่เราทำได้คือการยึดหลักซื่อสัตย์ สุจริต ทำความดีตามรอยพระบาทสืบไป,เช่นเดียวกับนางจิตติมา ณ บางช้าง กล่าวว่า ถือเป็นเกียรติสูงสุดที่ได้รับโอกาสในครั้งนี้ โดย ครอบครัวนั้นจะรวมกลุ่มแถวอัมพวา มีโอกาสได้ถวายงานพระบรมวงศานุวงศ์ โดยเฉพาะสมเด็จ พระเทพรัตนราชสุดาฯ สยามบรมราชกุมารี ครั้งเสด็จฯ ทอดพระเนตรการแสดงโขนในงานเฉลิมพระเกียรติพระบาทสมเด็จพระพุทธเลิศหล้านภาลัย ณ อุทยาน ร.2 ทั้งนี้ พระบาทสมเด็จพระเจ้าอยู่หัวภูมิพลอดุลยเดช ได้เสด็จฯ ไปทรงปลูกต้นโพธิ์ที่อุทยาน ร.2 เมื่อนาน มาแล้ว ส่วนตัวประทับใจพระองค์ที่ทรงทำเพื่อคนไทย มาตลอด ชาวอัมพวาเองเป็นเกษตรกร ที่ยังอนุรักษ์ศิลปวัฒนธรรมดั้งเดิมเอาไว้ จึงได้ยึดหลักพอเพียงตามคำสอนของพระองค์สืบมาในการดำรงชีวิต และจะนำเรื่องราวพระมหากรุณาธิคุณของพระองค์นี้บอกเล่าให้ลูกหลานฟังสืบไป,ขณะที่ รศ.ดร.พูนพิภพ เกษมทรัพย์ อาจารย์ประจำภาควิชาพืชสวน คณะเกษตร มหาวิทยาลัย เกษตรศาสตร์ นักเรียนทุนอานันทมหิดล ปี 2527 กล่าวว่า ถือเป็นพระมหากรุณาธิคุณอย่างสูงสุด ขอจดจำไปตลอดชั่วชีวิต ที่ครั้งหนึ่งได้รับพระราชทานทุนเล่าเรียนหลวง ไปเรียนต่อจนจบปริญญาเอกที่มหาวิทยาลัยแคลิฟอร์เนีย เดวิส ประเทศสหรัฐอเมริกา และเมื่อจบการศึกษาจากสหรัฐฯ ก็กลับมารับราชการ เป็นอาจารย์ในมหาวิทยาลัยเกษตรศาสตร์ ช่วงนั้นถือเป็นเวลาที่วิเศษที่สุดอีกครั้งในชีวิต เพราะทุกปีนักเรียนทุนอานันทมหิดล จะได้รับพระมหากรุณาธิคุณพระราชทานพระบรมราชวโรกาสให้เข้าเฝ้าฯ ยังจดจำ บรรยากาศและความรู้สึกได้ดี พระองค์จะรับสั่งกับพวกเราอย่างใกล้ชิดและเป็นกันเองนาน 2-3 ชั่วโมง สิ่งที่พระองค์รับสั่งและประทับใจมากที่สุด คือ พวกเราทุกคนเป็นเด็กของในหลวง,อดีตนักเรียนทุนอานันทมหิดล กล่าวอีกว่า ในหลวงรัชกาลที่ 9 เคยรับสั่งกับพวกเราด้วยว่า การที่พระราชทานทุนส่งให้ไปศึกษาจบต่างประเทศนั้น สิ่งที่พระองค์ตั้งพระทัยไว้แต่ต้น คืออยากจะตั้งมหาวิทยาลัยขึ้นมา แล้วให้ทุกคนที่เรียนจบได้นำความรู้ที่เรียนมากลับมาสอนต่อ แต่เนื่องจากพระราชทรัพย์ไม่เพียงพอ จึงไม่สามารถทำได้ การที่ได้กลับมารับใช้ชาติในสาขาอาชีพต่างๆก็ถือเป็นเรื่องที่ดี เพราะจะได้มีความหลากหลาย พระองค์ไม่เคยบอกว่าคนที่เรียนจบทุนอานันทมหิดลจะต้องกลับมาเมืองไทย เรื่องนี้อยู่ที่จิตสำนึกของแต่ละคน แต่ยืนยันว่าจากการที่ได้เข้าเฝ้าฯใกล้ชิดต่อเนื่องมารวม 5 ครั้ง และได้รับฟังพระราชดำรัสของพระองค์ สะท้อนให้เห็นชัดเจนว่า ทรงห่วงใยพสกนิกรชาวไทยเป็นอย่างยิ่ง โดยเฉพาะเรื่องของปากท้อง ทรงอยากให้พวกเราได้นำความรู้มาช่วยพัฒนาประเทศชาติ เพื่อให้คนไทยมีชีวิตความเป็นอยู่ที่ดีขึ้น สิ่งที่ทรงรับสั่งกับพวกเราทั้งหมด ส่วนตัวตั้งมั่นไว้ว่า จะนำมาปรับใช้และยึดมั่นตามที่ได้ทรงสอนสั่งตลอดไป ด้วยการพัฒนาประเทศชาติให้ก้าวหน้า ตามหน้าที่เพื่อให้เป็นไปตามพระราชประสงค์,ด้านสำนักพระราชวังสรุปยอดรวมประชาชนที่เดินทางมาถวายสักการะพระบรมศพ เมื่อวันที่ 9 ธ.ค.ที่ผ่านมา มีทั้งสิ้น 55,948 คน และประชาชนถวายเงินเพื่อร่วมบำเพ็ญพระราชกุศล 4,793,911 บาท รวม 40 วัน มีคนมาทั้งสิ้น 1,464,701 คน และรวมยอดเงินทั้งสิ้น 112,389,891 บาท ขณะที่ในวันที่ 10 ธ.ค.เนื่องจากเป็นวันหยุดสุดสัปดาห์ ทำ ให้มีประชาชนเดินทางมาถวายสักการะพระบรมศพ พระบาทสมเด็จพระปรมินทรมหาภูมิพลอดุลยเดช มากกว่าทุกวัน โดยทุกเต็นท์ตั้งแต่ ก-ซ ในท้องสนามหลวง มีประชาชนเข้ามานั่งรอคิวจนเต็มเช้า,ต่อมาเวลา 14.30 น. ที่เต็นท์กองอำนวยการร่วมกรุงเทพมหานคร กลางสนามหลวง กลุ่มบิ๊กทรี นำจิตอาสาจากสถาบันต่างๆจำนวน 60 คน มาประชุมทำความเข้าใจการดูแลรักษาต้นมะขามสนามหลวงจากนางวัลยา วัฒนรัตน์ รอง ผอ.สำนักสิ่งแวดล้อม กรุงเทพมหานคร ขณะที่นายจักกพันธุ์ ผิวงาม รองผู้ว่าฯ กทม.กล่าวถึงกรณีมีข่าวว่าต้น มะขามที่สนามหลวงตายไปนับสิบต้นนั้น จริงๆแล้วสนามหลวงมีต้นมะขาม 793 ต้น แต่ในขณะนี้เหลือ 753 ต้น ที่หายไป 40 ต้นนั้นตายไปนาน 4-5 ปีแล้ว ที่เหลืออยู่ก็แบ่งเป็น 3 ประเภท มี 8 ต้นที่อยู่ในขั้นโคม่า ที่ต้องดูแลอย่างต่อเนื่อง อีก 41 ต้น ถือว่าต้องอยู่ในความดูแลอย่างสม่ำเสมอ ส่วนที่เหลืออยู่ในสภาพปกติแข็งแรงดี และที่มีข่าว กทม.นำรถตักขนาดเล็กไปขุดต้นมะขามนั้น เป็นตอที่อาจจะทำให้เกิดอันตรายต่อประชาชนที่เข้ามาในสนามหลวง สำนักสิ่งแวดล้อมจึงนำเจ้าหน้าที่มาขุดตอนั้นออกไป ขณะเดียวกันมีมูลนิธิแห่งหนึ่งแสดงความจำนงว่า จะบริจาคต้นมะขามให้ กทม. นำมาปลูกในสนามหลวง เบื้องต้นต้องขุดเอาตอต้นมะขามที่ตายออกไป ส่วนอนาคตจะปลูกใหม่หรือไม่เป็นอีกเรื่อง สรุปคือที่ขุดออกไปเป็นตอต้นมะขามที่ตายก่อนหน้านี้นานแล้ว ยืนยันว่าถึงขณะนี้ต้นมะขามในสนามหลวงยังไม่มีตาย มีแต่อยู่ในภาวะวิกฤติที่ต้องดูแลรักษาเท่านั้น,ด้าน น.ส.ตรีดาว อภัยวงศ์ โฆษก กทม. กล่าวว่า กองอำนวยการร่วมรักษาความสงบเรียบร้อยบริเวณโดยรอบพระ บรมมหาราชวัง (กอร.รส.) ร่วมกับกระทรวงการพัฒนาสังคมและความมั่นคงของมนุษย์ (พม.) และหน่วยงานที่เกี่ยวข้อง จัดจุดคัดกรองพิเศษ สำหรับคัดกรองผู้สูงอายุและผู้พิการที่ประสงค์เข้ากราบพระบรมศพ โดยแบ่งเกณฑ์ออกเป็น 3 ประเภท คืออายุ 80 ปีขึ้นไป อายุต่ำกว่า 80 ปี และร่างกายอ่อนแอหรือสุขภาพไม่ดี และประเภทผู้พิการเด่นชัดคือมีบัตรประจำตัวผู้พิการ โดยทั้ง 3 กลุ่มจะอนุญาตให้มีผู้ติดตาม 2 ท่าน รวมเป็น 3 ท่าน และจะจัดเจ้าหน้าที่ช่วยเข็นรถวีลแชร์ เข้าช่องทางพิเศษเต็นท์ 13 บริเวณถนนหน้าพระธาตุ สามารถเข้าได้รอบละ 5 คน,ส่วนที่เต็นท์ ทก.ทหารอาสา กองบังคับการตำรวจจราจร ตรงข้ามพิพิธภัณฑสถานแห่งชาติ พระนคร พล.ต.ท.ศานิตย์ มหถาวร ผบช.น.เปิดโครงการ อาสาร่วมใจ ทำดีเพื่อพ่อ มีตัวแทนกลุ่มปลดแอกสองล้อ กลุ่มวินรถจักรยานยนต์ ประชาชน ทั่วไป นำรถจักรยานยนต์ส่วนตัวร่วมเป็นอาสาสมัครบริการรับส่งประชาชน ทุกคนใส่เสื้อกั๊กสีดำ ด้านหลังมีตัวอักษรสีขาว ระบุคำว่า บก.จร.ทำดี ทำได้ ทำทันที อาสาร่วมใจ ทำดีเพื่อพ่อ พร้อมเบอร์โทรศัพท์แจ้งเหตุ ทั้งนี้ พล.ต.ท.ศานิตย์กล่าวว่า มีประชาชนจำนวนมากเดินทางเข้ามากราบพระ บรมศพ บางครั้งไม่สะดวกกับการเดินทางเข้ามาข้างในสนามหลวง และอาจมีมิจฉาชีพปลอมตัวเป็นอาสาจักรยานยนต์รับส่ง เพื่อให้เกิดความปลอดภัยกับประชาชนที่เดินทางมาและเดินทางกลับ ทาง บช.น. และ บก.จร.จึงจัดทำโครงการ อาสาร่วมใจ ทำดีเพื่อพ่อ มีตัวแทนประชาชนต่างๆ เข้ามาเป็นอาสาสมัครกับโครงการ ทุกคนมีประวัติกับ บก.จร. ตรวจสอบได้ จะได้รับบัตรที่ บก.จร.ออกให้ โดยอาสาสมัครจะมีหน้าที่รับส่งประชาชนฟรีไปตามจุดต่างๆ ให้บริการประชาชนเพื่อถวายเป็นพระราชกุศล ขอให้ประชาชนมั่นใจบุคคลที่จะมาให้บริการ เนื่องจากก่อนที่จะเข้ามาจะต้องมีการตรวจเช็กประวัติต่างๆ เพื่อให้มั่นใจว่าบุคคลที่คัดเลือกมาจะไม่เข้ามาแสวงหาผลประโยชน์,วันเดียวกัน สวนดุสิตโพล มหาวิทยาลัยสวนดุสิต เผยผลสำรวจความคิดเห็นของประชาชนจากกลุ่มตัวอย่าง 1,337 คนทั่วประเทศ ระหว่างวันที่ 1-9 ธ.ค.2559 เรื่อง วิธีคลายความโศกเศร้าของคนไทย จากการที่ในหลวงรัชกาลที่ 9 เสด็จสวรรคต พบว่าร้อยละ 79.28 สวดมนต์ ศึกษาธรรมะ เข้าวัด ร้อยละ 71.05 ทำกิจกรรมบำเพ็ญประโยชน์ และร้อยละ 64.10 ยึดหลักคำสอนของพระองค์ในการดำเนินชีวิต ส่วนสิ่งที่ประชาชนตั้งใจที่จะอธิษฐานให้กับในหลวงรัชกาลที่ 9 พบว่าร้อยละ 84.59 ขอเป็นข้ารองพระบาททุกชาติไป ร้อยละ 77.94 ขอทรงเสด็จสู่สวรรคาลัย และร้อยละ 73 ขอพระบารมีของพระองค์ช่วยปกปักรักษาให้บ้านเมืองร่มเย็นเป็นสุข และสิ่งที่ประชาชนตั้งใจจะทำถวายในหลวงรัชกาลที่ 9 พบว่า ร้อยละ 72.25 ทำความดี บำเพ็ญ ประโยชน์ ร้อยละ 70.01 เป็นพสกนิกรที่ดีรักใคร่สามัคคี มีน้ำใจ ช่วยเหลือซึ่งกันและกัน และร้อยละ 61.03 สืบสานพระราชปณิธานของพระองค์ตามกำลังที่มี,ขณะที่ในส่วนภูมิภาค มีการจัดกิจกรรมต่างๆ ถวายเป็นพระราชกุศลแด่ในหลวงรัชกาลที่ 9 อาทิ ที่วัดบางหลวง ต.บางหลวง อ.บางเลน จ.นครปฐม พระศรีวิสุทธิวงศ์ เจ้าคณะอำเภอบางเลนและผู้ช่วยเจ้าอาวาสวัดพระปฐมเจดีย์ราชวรมหาวิหาร เป็นประธาน พิธีบำเพ็ญกุศลสวดพระพุทธมนต์ถวายเป็นพระราชกุศล พระบาทสมเด็จพระปรมินทรมหาภูมิพลอดุลยเดช โดยมีนายมนต์ชัย ทองมูลชัย ปลัดอำเภอฝ่ายความมั่นคงอำเภอบางเลน ร่วมในพิธี ส่วนที่สนามหน้าศาลากลางจังหวัดเลย นายมนตรี จำปาศิริ อายุ 70 ปี ชาวบ้าน อ.นาด้วง จ.เลย กับนางสายทอง ศรีวรรณะ อายุ 67 ปี ออกเดินจาก จ.เลย มุ่งหน้ากรุงเทพฯเพื่อเข้าถวายบังคมพระบรมศพ เช่นเดียวกับที่วัดป่าไทรงาม หมู่ 4 ต.ไทรงาม อ.ไทรงาม จ.กำแพงเพชร พระครูโสภณวชิรกิจ เจ้าอาวาส จัดโครงการเดินธุดงค์และปฏิบัติธรรมถวายเป็นพระราชกุศลแด่พระบาทสมเด็จพระปรมินทรมหาภูมิพลอดุลยเดช โดยจัดเดินเท้าเข้ากรุงเทพฯ เพื่อถวายสักการะพระบรมศพ โดยมีพระ สามเณรและชาวบ้านร่วมโครงการรวม 369 คน,ด้านนายวาทิน กรดเต็ม ผอ.สำนักงานพระพุทธศาสนาจังหวัดสตูล กล่าวขอเชิญชวนพุทธศาสนิกชน เข้าร่วมโครงการอุปสมบทพระ 89 รูป เพื่อถวายเป็นพระราชกุศลแด่พระบาทสมเด็จพระปรมินทรมหาภูมิพลอดุลยเดช ในวาระครบรอบ 100 วัน เสด็จสวรรคต ระหว่างวันที่ 16-25 ม.ค.60 ในระยะเวลา 9 วันที่วัดชนาธิปเฉลิม พระอารามหลวง ต.พิมาน อ.เมืองสตูล เช่นเดียวกับ ผศ.ประชุม ผงผ่าน อธิการบดีมหาวิทยาลัยราชภัฏอุบลราชธานี ที่กล่าวว่า ม.ราชภัฏอุบลราชธานีร่วมกับมหาวิทยาลัยราชภัฏทั่วประเทศจัดโครงการบรรพชาอุปสมบทหมู่ 999 รูป ถวายเป็นพระราชกุศลแด่พระบาทสมเด็จพระปรมินทร มหาภูมิพลอดุลยเดช ระหว่างวันที่ 14-22 ก.พ.60 โดย ม.ราชภัฏทั่วประเทศจะดำเนินการบรรพชาอุปสมบทหมู่ในแต่ละจังหวัด ในวันที่ 14 ก.พ.60 ผู้ที่มีความประสงค์ร่วมอุปสมบทหมู่สมัครได้ที่สำนักศิลปวัฒนธรรม มหาวิทยาลัยราชภัฏอุบลราชธานี โทร.0-4535-2000 ต่อ 1122,วันเดียวกัน ผู้สื่อข่าวได้รับการเปิดเผยจาก นายพินิจ บุญเลิศ ผวจ.กระบี่ ถึงการเสด็จพระราชดำเนินเปิดศาลากลางจังหวัดกระบี่ ของสมเด็จพระเจ้าอยู่หัว มหาวชิราลงกรณ บดินทรเทพยวรางกูร เมื่อช่วงค่ำวันที่ 9 ธ.ค.ที่ผ่านมา สร้างความปลาบปลื้มปีติยินดีแก่พสกนิกรชาวจังหวัดกระบี่และจังหวัดใกล้เคียงที่เดินทางมาเฝ้ารับเสด็จอย่างหาที่สุดมิได้ โดยมีพสกนิกรไม่ต่ำกว่า 5 หมื่นคน รอรับเสด็จตลอดสองข้างทางตั้งแต่ท่าอากาศยานนานาชาติกระบี่จนถึงศาลากลาง ซึ่งเมื่อเสด็จออกจากสนามบินตลอดเส้นทางจะได้ยินเสียงทรงพระเจริญจนไปถึงศาลากลาง เมื่อเสร็จพิธีการต่างๆ พระองค์ได้เสด็จออกมาจากศาลากลาง ซึ่งกำหนดการจะขึ้นรถยนต์พระที่นั่ง แต่พระองค์กลับทรงพระดำเนินไปหาพสกนิกรที่รอเฝ้ารับเสด็จแล้วแย้มพระสรวลหลายครั้ง สร้างความปลื้มปีติใจให้กับทุกคนเป็นอย่างมาก
ปริญญา ยกในหลวงรัชกาลที่ 9 ทรงเป็นพระมหากษัตริย์ในระบอบประชาธิปไตย ทรงช่วยแก้ไขวิกฤติของชาติหลายครั้ง ขณะที่ประชาชนยังไหลบ่าเข้าถวายสักการะพระบรมศพ บนพระที่นั่งดุสิตมหาปราสาทในพระบรมมหาราชวัง ไม่ขาดสาย
ข่าวหน้า1,วันรัฐธรรมนูญ,ในหลวงรัชกาลที่ 9,นักประชาธิปไตย,ปริญญา เทวานฤมิตรกุล